b'\n_START_ARTICLE_\nMichael Faraday\n_START_SECTION_\nMladost\n_START_PARAGRAPH_\nMichael se je rodil kot tretji od \xc5\xa1tirih otrok. Njegov o\xc4\x8de James je v \xc4\x8dasu, ko se je rodil Michael, delal kot kova\xc5\xa1ki vajenec v Londonu. Dru\xc5\xbeina ni imela denarja za \xc5\xa1olanje otrok, zato je mladi Michael hodil v \xc5\xa1olo le toliko, da se je nau\xc4\x8dil brati in pisati, naprej pa se je izobra\xc5\xbeeval sam. Leta 1805 je \xc5\xa1el za vajenca knjigovezu in prodajalcu knjig Georgeu Riebau. Med prostim \xc4\x8dasom je v delavnici bral knjige, mojster, ki je razumel njegovo \xc5\xbeeljo po znanju, pa ga pri tem ni oviral in mu je celo dovolil obiskovati znanstvena predavanja. Leta 1812 je nek kupec podaril Faradayu vstopnice za predavanja Humphryja Davyja na Kraljevem in\xc5\xa1titutu. Faraday si je med obiskovanjem predavanj vestno delal zapiske, zvezek pa je na koncu obsegal 386 strani. Micheal je zvezek poslal Davyju, na katerega so zapiski napravili izreden vtis.\n_START_SECTION_\nOdrasla leta\n_START_PARAGRAPH_\nPo tem, ko si je v nekem poskusu Davy po\xc5\xa1kodoval o\xc4\x8di, je zaposlil Faradaya kot tajnika. Kasneje, ko so na Kraljevem in\xc5\xa1titutu odpustili Johna Payna, enega od asistentov, je Sir Humphry Davy dobil nalogo, da najde njegovo zamenjavo. Ta je 1. marca 1813 na mesto asistenta za kemijo zaposlil Faradaya _NEWLINE_12. junija 1821 se je poro\xc4\x8dil s Sarah Barnard, s katero nista imela otrok.\n_START_SECTION_\nKemija\n_START_PARAGRAPH_\nV kemiji se je Faraday sprva ukvarjal s preu\xc4\x8devanjem klora. Leta 1820 je v laboratoriju kot prvi sintetiziral C\xe2\x82\x82Cl\xe2\x82\x86 in C\xe2\x82\x82Cl\xe2\x82\x84. Rezultate je objavil leta 1821. Leta 1823 je odkril metodo za uteko\xc4\x8dinjanje plinov, kot so ogljikov dioksid, vodikov sulfid, vodikov bromid in klor, ki jih je uteko\xc4\x8dinjal s pomo\xc4\x8djo zvi\xc5\xa1anega tlaka. Prvi je v laboratoriju dosegel temperaturo pod ni\xc4\x8d, po Fahrenheitovi lestvici. Najve\xc4\x8dji prispevek organski kemiji je dal leta 1825 z odkritjem benzena._NEWLINE_Faraday je bil tudi prvi, ki je odkril, da vsebujejo kovine tudi manj\xc5\xa1e delce, ki so jih kasneje dokazali in poimenovali nanodelci. Leta 1847 je odkril, da se opti\xc4\x8dne lastnosti zlatih koloidov lo\xc4\x8dijo od opti\xc4\x8dnih lastnosti kovine same. To je bilo verjetno prvo evidentirano opazovanje na kvantni ravni in se lahko smatra za rojstvo nanoznanosti .\n_START_SECTION_\nFizika in magnetizem\n_START_PARAGRAPH_\nNavdu\xc5\xa1eval se je nad elektri\xc4\x8dnimi pojavi in leta 1821 izumil preprost model elektromotorja. Uporabil je \xc3\x98rstedovo odkritje, da elektri\xc4\x8dni tok, ki te\xc4\x8de po \xc5\xbeici, povzro\xc4\x8di odklon magnetne igle v bli\xc5\xbeini \xc5\xbeice. Faraday je tudi posku\xc5\xa1al ugotoviti, kako bi s pomo\xc4\x8djo magnetizma dobil elektri\xc4\x8dni tok. _NEWLINE_Svoja odkritja o elektromagnetni indukciji je objavil leta 1831. Istega leta je naredil tudi prvi transformator in prvi model elektri\xc4\x8dnega generatorja. V dveh zakonih o elektrolizi, ki se danes imenujeta po njem in ki ju je objavil leta 1834, je opisal, kak\xc5\xa1ne spremembe povzro\xc4\x8di elektri\xc4\x8dni tok, ki te\xc4\x8de skozi kapljevino.\n_START_SECTION_\nDiamagnetizem\n_START_PARAGRAPH_\nPoleg vsega na\xc5\xa1tetega se je Faraday ukvarjal tudi z diamagnetizmom. Ugotovil je, da imajo vse snovi magnetne lastnosti vseh snovi, raziskoval pa je tudi vpliv mo\xc4\x8dnega magnetnega polja na svetlobo.\n_START_SECTION_\nPriznanja\n_START_PARAGRAPH_\nEden najve\xc4\x8djih eksperimentalnih znanstvenikov vseh \xc4\x8dasov je zavrnil plemi\xc5\xa1ki naslov in predsedovanje Kraljevi dru\xc5\xbebi, ker se je bal, da bi take \xc4\x8dasti uni\xc4\x8dile njegovo neodvisnost in intelektualno svobodo.\n_START_SECTION_\nNagrade\n_START_PARAGRAPH_\nZa svoje znanstvene dose\xc5\xbeke je Faraday leta 1832 in 1838 prejel Copleyjevi medalji Kraljeve dru\xc5\xbebe. Leta 1835 in 1846 je prejel njeni Kraljevi medalji. Leta 1846 je prejel Rumfordovo medaljo.'